b"\n_START_ARTICLE_\nHeineken\n_START_SECTION_\nProdukter\n_START_PARAGRAPH_\nHeineken eier og styrer ulike \xc3\xb8lmerker. Heineken og Amstel er internasjonalt sett de viktigste. P\xc3\xa5 det europeiske markedet er Heineken st\xc3\xb8rst, fulgt av Amstel p\xc3\xa5 tredjeplass. Bedriften er verdens fjerde st\xc3\xb8rste bryggeri, regnet etter antall hektoliter._NEWLINE_Totalt inneholder portef\xc3\xb8ljen mer enn 170 internasjonale \xc3\xb8ltyper, som for eksempel Cruzcampo, Zywiec, Birra Moretti, Murphy's og Star. I Nederland eier Heineken ogs\xc3\xa5 brusprodusenten Vrumona som ligger i Bunnik. Vrumona produserer blant annet Pepsi under lisens.\n_START_SECTION_\nHistorie\n_START_PARAGRAPH_\nBedriften Heineken ble opprettet 15. februar 1863 da den 22-\xc3\xa5rige Gerard Adriaan Heineken kj\xc3\xb8pte bryggeriet De Hooiberg i Amsterdam. I 1873 ble navnet forandret til Heineken's Bierbrouwerij Maatschappij N.V.  og i 1874 ble selskapets andre bryggeri \xc3\xa5pnet i Rotterdam. I 1886 flyttet bryggeriet i Amsterdam inn i nybygde lokaler, og samme \xc3\xa5r ble \xc2\xabHeineken A-gist\xc2\xbb (no.: Heineken A-gj\xc3\xa6r) utviklet av Dr. Elion, som var en av Louis Pasteurs elever. Denne gj\xc3\xa6rsoppen er fremdeles en av basisingrediensene for Heinekens eget \xc3\xb8l-merke. I 1887 gikk bedriften over til \xc3\xa5 produsere undergj\xc3\xa6ret \xc3\xb8l.\n_START_SECTION_\nEtter den f\xc3\xb8rste verdenskrig\n_START_PARAGRAPH_\nEtter den f\xc3\xb8rste verdenskrig ble eksport stadig viktigere for Heineken. Tre dager etter at  forbudstiden endte i USA klappet den f\xc3\xb8rste skipslasten med \xc3\xb8l fra Heineken til kai, og siden dette er Heineken det mest popul\xc3\xa6re import-\xc3\xb8let. For det amerikanske markedet brygges Heineken Dark. _NEWLINE_Heineken \xc3\xb8kte sin markedsdel i Nederland ved \xc3\xa5 overta og stenge konkurrerende bryggerier,_NEWLINE_eksempler p\xc3\xa5 dette er De Sleutel i Dordrecht, Van Vollenhove i Amsterdam og De Zwarte Ruiter i Maastricht. Flere sm\xc3\xa5 bryggerier, fortrinnsvis i sydlige deler av landet, ble satt ut av spill etter den annen verdenskrig ved at de fikk tilbud om lukrative agentavtaler med Heineken. Agentavtalene innholdt at de skulle f\xc3\xa5 distribuere Heineken \xe2\x80\x93 men kun dersom de sluttet \xc3\xa5 produsere \xc3\xb8l selv. Med disse avtalene er Heineken del-ansvarlig for at nederlands brede \xc3\xb8l-kultur i l\xc3\xb8pet av f\xc3\xa5 \xc3\xa5r ble redusert til en homogen pilskultur.\n_START_SECTION_\n1968\n_START_PARAGRAPH_\nI 1968 fusjonerte Heineken med sin st\xc3\xb8rste konkurrent, Amstel, som ogs\xc3\xa5 hadde sin opprinnelse i Amsterdam. I 1975 \xc3\xa5pnet bedriften et nytt, stort bryggeri og hovedkontor i Zoeterwoude. Amstelbryggeriet i Amsterdam ble stengt i 1980, og produksjonen flyttet til Zoeterwoude og Den Bosch. I 1988 ble Heinekenbryggeriet i Amsterdam stengt og produksjonshallen ombygget til Heineken Experience der man kan f\xc3\xa5 innblikk i bryggeriprosessen og l\xc3\xa6re litt om bedriftens historie.\n_START_SECTION_\n2010\n_START_PARAGRAPH_\nI l\xc3\xb8pet av 2010 vil Heineken overta Cervecer\xc3\xada Cuauht\xc3\xa9moc Moctezuma (FEMSA Cerveza) ved at FEMSA f\xc3\xa5r 20% eierandel i Heineken-konsernet. Denne handelen utgj\xc3\xb8r omtrent 3.8 milliarder euro.\n_START_SECTION_\nReklame og markedsf\xc3\xb8ring\n_START_PARAGRAPH_\nReklame og markedsf\xc3\xb8ring har etter 1940-\xc3\xa5rene stort sett blitt satt opp av Alfred Henry ('Freddy') Heineken. Blant annet er han ansvarlig for hvordan bokstaven e i Heinekens logo ser ut. For reklamefilmer har man leid inn kjente mennesker som Jennifer Aniston og Brad Pitt for \xc3\xa5 \xc3\xb8ke salgsandelen. Et eksempel er reklamen som kalles \xc2\xabBeer Run\xc2\xbb. Der sees Brad Pitt som l\xc3\xb8per fra paparazzi-fotografer da han er p\xc3\xa5 vei til butikken for \xc3\xa5 kj\xc3\xb8pe \xc3\xb8l.\n_START_SECTION_\nHeineken-\xc3\xb8l\n_START_PARAGRAPH_\nHeineken er en undergj\xc3\xa6ret \xc3\xb8ltype. Den har en n\xc3\xb8ytral, noe flat smak som er karakteristisk for nederlandsk pilsner, men som har lite felles med den opprinnelige pilsen fra Tsjekkia. Den er lys og gyllen i farge, har en middels bitterhet og er lett, frisk og fruktig med lang ettersmak av s\xc3\xb8t humle. Heineken bruker presset humle, noe som gj\xc3\xb8r at mindre smak og aroma overf\xc3\xb8res til \xc3\xb8let."